CELEX: 32018D1487
Language: hu
Date: 2018-10-02 00:00:00
Title: A Tanács (EU) 2018/1487 végrehajtási határozata (2018. október 2.) az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazásának folytatására történő felhatalmazásáról szóló 2009/1013/EU végrehajtási határozat módosításáról

5.10.2018   
               
               
                  HU
               
               
                  Az Európai Unió Hivatalos Lapja
               
               
                  L 251/33
               
            
         A TANÁCS (EU) 2018/1487 VÉGREHAJTÁSI HATÁROZATA
         (2018. október 2.)
         az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazásának folytatására történő felhatalmazásáról szóló 2009/1013/EU végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Az Osztrák Köztársaság (a továbbiakban: Ausztria) a 2009/1013/EU tanácsi végrehajtási határozat (2) útján engedélyt kapott a 2006/112/EK irányelvtől eltérő különös intézkedés alkalmazására (a továbbiakban: különös intézkedés). Az különös intézkedés alkalmazását később a 2012/705/EU tanácsi végrehajtási határozat (3)2015. december 31-ig, az (EU) 2015/2428 tanácsi végrehajtási határozat (4) pedig 2018. december 31-ig meghosszabbította.
                  
               
                     (2)
                  
                  
                     A különös intézkedés eltér a 2006/112/EK irányelv 168. és 168a. cikkétől, amelyek az adóalanyok adóköteles tevékenységeikhez felhasznált, részükre teljesített termékértékesítésre és szolgáltatásnyújtásra kivetett hozzáadottérték-adó (héa) levonási jogát szabályozzák. A különös intézkedés célja az, hogy kizárja a levonási jog hatálya alól az azon termékek és szolgáltatások után felszámított héát, amelyeket az adóalany 90 %-ot meghaladó mértékben saját céljaira, vagy alkalmazottai céljaira, vagy általában vállalkozásidegen célokra vagy nem gazdasági tevékenységekre használ fel.
                  
               
                     (3)
                  
                  
                     A különös intézkedés célja a héakivetési és -beszedési eljárás egyszerűsítése.
                  
               
                     (4)
                  
                  
                     A Bizottság által 2018. március 23-án iktatott levelében Ausztria a 2006/112/EK irányelv 395. cikke (2) bekezdésével összhangban felhatalmazást kért arra, hogy továbbra is alkalmazhassa a különös intézkedést.
                  
               
                     (5)
                  
                  
                     A Bizottság által 2018. április 4-én iktatott levelében Ausztria jelentést küldött a különös intézkedés alkalmazásáról, mely jelentés a 2009/1013/EU végrehajtási határozat 2. cikkében foglalt követelménynek megfelelően magában foglalta a héa levonására vonatkozó jog tekintetében alkalmazott felosztási ráta értékelését.
                  
               
                     (6)
                  
                  
                     A Bizottság a 2006/112/EK irányelv 395. cikke (2) bekezdése második albekezdésével összhangban 2018. április 11-én kelt levelében továbbította Ausztia kérelmét a többi tagállamnak. A Bizottság 2018. április 12-én kelt levelében értesítette Ausztriát arról, hogy a kérelem elbírálásához szükséges minden információ a rendelkezésére áll.
                  
               
                     (7)
                  
                  
                     Az Ausztria által szolgáltatott információk alapján a különös intézkedés jelenlegi alkalmazását indokoló jogi helyzet és tényállás változatlan, és továbbra is fennáll. Ezért Ausztriát fel kell hatalmazni arra, hogy a különös intézkedést egy további időszakban alkalmazza, amely időszaknak azonban korlátozottnak kell lennie, 2021. december 31-ig kell kiterjednie, hogy lehetőség nyíljon a különös intézkedés szükségességének és hatékonyságának, valamint az üzleti és nem üzleti célú használat közötti felosztási rátának az értékelésére.
                  
               
                     (8)
                  
                  
                     Amennyiben Ausztria véli, hogy szükséges a felhatalmazás további, 2021 utánra vonatkozó meghosszabbítása, a meghosszabbítás iránti kérelemmel együtt az intézkedés alkalmazására vonatkozó, az alkalmazott felosztási ráta értékelését is tartalmazó jelentést kell benyújtania a Bizottságnak legkésőbb 2021. március 31-ig annak érdekében, hogy a Bizottságnak elegendő ideje legyen a kérelem megvizsgálására.
                  
               
                     (9)
                  
                  
                     Az különös intézkedés a végső fogyasztás szintjén beszedett adóbevétel teljes összegét elhanyagolható mértékben fogja befolyásolni, és nem lesz kedvezőtlen hatással az Unió héa-ból származó saját forrásaira.
                  
               
                     (10)
                  
                  
                     A 2009/1013/EU végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2009/1013/EU végrehajtási határozat 1. és 2. cikkének helyébe a következő szöveg lép:
            
               
                  „1. cikk
                  A 2006/112/EK irányelv 168. és 168a. cikkétől eltérve Ausztria felhatalmazást kap arra, hogy teljes mértékben kizárja a hozzáadottérték-adó (héa) levonási jog hatálya alól az azon termékek és szolgáltatások után kivetett héát, amelyek 90 %-ot meghaladó mértékben az adóalany vagy alkalmazottai saját céljára, vagy általában vállalkozásidegen célokra vagy nem gazdasági tevékenységekre szolgálnak.
               
               
                  2. cikk
                  Ez a határozat 2021. december 31-én hatályát veszti.
                  Az e határozatban meghatározott eltérő intézkedés meghosszabbítására irányuló kérelmet legkésőbb 2021. március 31-ig kell benyújtani a Bizottsághoz.
                  Az említett kérelemhez mellékelni kell egy, az ezen intézkedés alkalmazásáról szóló jelentést, amely magában foglalja a héa levonási jog tekintetében az e határozat alapján alkalmazott felosztási ráta értékelését.”.
               
            
         
         
            2. cikk
            Ez a határozat a róla szóló értesítés napján lép hatályba
            Ezt a határozatot 2019. január 1-jétől kell alkalmazni.
         
         
            3. cikk
            Ennek a határozatnak az Osztrák Köztársaság a címzettje.
         
         
            Kelt Luxembourgban, 2018. október 2-án.
            
               
                  a Tanács részéről
               
               
                  az elnök
               
               H. LÖGER
            
         
         
            (1)  HL L 347., 2006.12.11., 1. o.
         
         
            (2)  A Tanács 2009/1013/EU végrehajtási határozata (2009. december 22.) az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról (HL L 348., 2009.12.29., 21. o.).
         
            (3)  A Tanács 2012/705/EU végrehajtási határozata (2012. november 13.) a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról (HL L 319., 2012.11.16., 8. o.).
         
            (4)  A Tanács (EU) 2015/2428 végrehajtási határozata (2015. december 10.) a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról (HL L 334., 2015.12.22., 12. o.).